Universis et singulis presentes litteras inspecturis et audituris, nos Hugo de Torceyo, miles, et Yolanz, uxor dicti militis, notum facimus quod nos spontanea voluntate et unanimi consensu, considerata utilitate nostra evidenti, accipimus, habemus et tenemus in feudum a religiosis viris Yvone, abbate, et conventu ejusdem loci, nomine ecclesie Cluniacensis, domum nostram de Chaseignoles sitam in parrochia de Gevré, Cabilonensis dyocesis, cum omnibus pertinenciis et appendiciis dicte domus et toto nemore circonsta[n]te, brociis, terris arabilibus nostris sitis prope dictam domum inter fines parochiatus de Dracé et viam qua itur de Cabilone apud Gevré. Item capimus in feodum a dictis religiosis unam peciam vinee sitam apud Gevré ante domum es Sarmaissez, quam Girardus, prepositus de Gevré, tenet a nobis in feodum; item partem nostram prati quod dicitur pratum de Fontenes, necnon quicquid Girardus, prepositus de Gevré, et dominus Radulphus de Clavoilon, miles, tene[n]t a nobis in feodum; que omnia et singula fuerunt de feodo domini Johannis de Salon, militis, domini Sancti Romani, quod feudum seu jus feudale acquisivimus in proprium allodium a dicto domino de Salon. Item capimus in feodum a dictis religiosis quicquid Morellus de Argille, domicellus, et Guillelmus de Borbaille tenent in dicto loco de Chassenoles, quod de feodo Girardi, prepositi de Gevré, que idem Gerardus tenet a nobis [in] retrofeudum. Pro feudo autem predicto fecimus dictis religiosis, nomine ecclesie Cluniacensis, homagium et fidelitatem, promittentes pro nobis et nostris per juramenta nostra propter hoc super sancta Dei euvangelia corporaliter prestita, eidem abbati ejusque successoribus abbatibus et conventui et etiam ecclesie Cluniacensi servare et tenere fidelitatem quam vasselli servare domino suo tenentur, ac facta et servitia quecunque facere et tenere que secundum usus et consuetudines patrie sunt a vassellis suo domino facienda; et pro acceptione feudi supradicti prenominatus abbas dedit nobis ac tradi et deliberari fecit quadraginta libras Turonensium quas habuimus et recepimus in pecunia numerata, de quibus nos tenemus integre pro pagatis. Promittimus etiam quilibet in solidum pro nobis et nostris sub prestitis juramentis et sub obligatione omnium bonorum nostrorum ubicunque sint et quecumque et per stipulationem sollempnem omnia et singula predicta tenere, facere, adimplere et inviolabiliter observare, et predicta in feodum accepta dictis religiosis fideliter garantire et non venire de cetero contra predicta vel aliqua predictorum per nos vel per alium, in toto vel in parte, facto seu verbo, in juditio vel extra judicium, nec consentiemus alicui contravenienti; renunciantes in hoc facto pro nobis et nostri[s] sub prestitis juramentis omni actioni et exceptioni doli et in factum, deceptionis, revocationis, non numerate pecunie nec recepte, spei future nominationis (sic) faciende, omnibusque privilegiis, graciis, indulgentiis et litteris nobilibus, mulieribus, crucesignatis et crucesignandis indultis et indulgendis, sub quacumque forma verborum impetratis et impetrandis, omnibus aliis exceptionibus et rationibus juris et facti ad hoc pertinentibus et omni juri canonico et civili seu consuetudinario, quod nobis et nostris posset competere vel prodesse ad veniendum contra tenorem presentium litterarum, nos et heredes nostros quoad hoc juridictioni curie Cabilonensis supponentes, ubicunque fecerimus mansionem sine advocatione alterius curie sive fori. In horum memoria sigillum curie Cabilonensis presentibus litteris rogavimus et obtinuimus apponi. Nos vero Odo, officialis et canonicus Cabilonensis, ad requisitionem predictorum domini Hugonis, militis, et domine Yolant, uxoris ejusdem militis, sigillum curie Cabilonensis presentibus litteris apponimus in testimonium veritatis. Datum anno Domini Mº CCº LXXXº primo, mense novenbris.